Ինչպես մեզ տեղեկացրեց Հայաստանի գրողների միության Շիրակի մարզային կառույցի ղեկավար բանաստեղծ Անդրանիկ Կարապետյանը` իրականացավ իրենց վաղեմի երազանքն, ու շուտով իրենց տունը կունենան, գրական հավաքույթների հանգրվանը: Երկար տարիներ Հայաստանի ամենահին գրական կազմակերպությունը թափառականի կարգավիճակում էր հայտնվել. նրան մերթ մի տարածքում էին տեղավորում, հետո առաջարկում մեկ այլ տարածք: Անգամ երկրաշարժից առաջ էլ գրողներն իրենց մշտական հավաքատեղին չունեին: Իսկ հիմա վերջապես տարածք է տրամադրվել, ՀԳՄ-ն էլ իր ֆինանսական միջոցներով որոշել է սեփականաշնորհել հողը: Հող-հատկացումն արվել է Ղուկասյան փողոցում, որը քաղաքի կենտրոն չէ, բայց շատ հարմար է, ու այստեղ ըստ նախագծի` կլինի երկհարկանի շենք: Իսկ ինչ վերաբերում է, թե երբ կսկսվեն շինարարական աշխատանքները ու երբ հնարավոր կլինի նորամուտ նշել` Անդրանիկ Կարապետյանն ասաց, որ հավանաբար արդեն երեք տարի հետո գրողները մտնեն իրենց տուն: